
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 120
                                                                din 27 iulie 2017
 privind stabilirea indemnizațiilor consilierilor locali în conformitate cu Legea - cadru nr. 153/2017   

   privind salarizarea personalului plătit din fonduri publice, precum și modificarea art. 67 alin. (1) din  

  Regulamentul de Organizare și Funcționare al Consiliului Local Sighișoara, aprobat prin Hotărârea Consiliului Local Sighișoara nr. 98/25.10.2012
   
Consiliul Local al Municipiului Sighişoara, întrunit în şedinţă ordinară,   
Luând act de proiectul de hotărâre şi referatul de aprobare al Primarului municipiului Sighișoara, în calitate de iniţiator, înregistrat cu nr. 19.799/VI/2/21.07.2017, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere prevederile Legii – cadru nr. 153/2017 privind salarizarea personalului plătit din fonduri publice, cu precădere cele ale art. 40;

Având în vedere prevederile Regulamentului de Organizare și Funcționare al Consiliului Local Sighișoara, aprobat prin Hotărârea Consiliului Local Sighișoara nr. 98/25.10.2012, cu precădere cele ale art. 67 alin. (1);


Având în vedere Raportul de specialitate, înregistrat cu nr. 19.801/VI/2/21.07.2017 al Biroului Juridic, prin care se justifică stabilirea indemnizațiilor consilierilor locali în conformitate cu Legea – cadru nr. 153/2017 privind salarizarea personalului plătit din fonduri publice, precum și modificarea art. 67 alin. (1) din Regulamentul de Organizare și Funcționare al Consiliului Local Sighișoara, aprobat prin Hotărârea Consiliului Local Sighișoara nr. 98/25.10.2012, îndeplinindu-se prevederile legale în acest sens;

Având în vedere avizele favorabile ale tuturor comisiilor pe domenii de specialitate;
În temeiul prevederilor art. 36 (2) lit. „a”, (3) lit. „a”, art. 45 (1) și a art. 115 (1) lit. „b” din Legea nr. 215/2001, Legea administraţiei publice locale, republicată, cu modificările și completările ulterioare,
           H O T Ă R Ă Ş T E:
Art. 1. Începând cu data de 1 iulie 2017, potrivit art. 40 din Legea – cadru nr. 153/2017 privind salarizarea personalului plătit din fonduri publice, ”indemnizaţia maximă lunară de care beneficiază consilierii locali pentru participarea la numărul maxim de şedinţe este de până la 10% din indemnizaţia lunară a primarului, preşedintelui consiliului judeţean sau primarului general al municipiului Bucureşti, după caz, exclusiv majorările prevăzute la art. 16 alin. (2)”.
Art. 2. Se modifică art. 67 alin. (1) din Regulamentul de Organizare și Funcționare al Consiliului Local Sighișoara aprobat prin Hotărârea Consiliului Local Sighișoara nr. 98/25.10.2012, care va avea următorul conținut:

”Art. 67 alin. (1) Pentru participarea la ședințele consiliului local și ale comisiilor de specialitate, consilierii au dreptul la o indemnizație pentru fiecare ședință de consiliu sau comisie de specialitate în cuantum de 10% din indemnizația lunară brută a Primarului. Numărul maxim de ședințe pentru care se poate acorda indemnizația este de o ședință ordinară de consiliu pe lună și una – două ședințe de comisii de specialitate pe lună.”


Art. 3. Se încredinţează cu ducerea la îndeplinire a prevederilor prezentei hotărâri Primarul Municipiului Sighişoara, Secretarul Municipiului Sighișoara, Biroul Buget, Contabilitate, Salarizare - Direcţia Economică și Biroul Juridic din cadrul Municipiului Sighişoara.


Art. 4. Prin grija Secretarului Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de Internet la adresa www.sighisoara.org.ro.

PREŞEDINTE DE ŞEDINŢĂ,

  

     Matei Ovidiu – Daniel   
                                                                                         Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  1 ex. Serviciul Administrație Publică Locală;

  2 ex. Biroul Buget, Contabilitate, Salarizare - Direcţia Economică;

  1 ex. Biroul Juridic.
10 ex. 
B.A.
